דברים שיכולים לקרות רק בדרבי של פ"ת: האורחים מהצד העני של מלאבס עולים לשחק בחולצות אקסטרא לארג' שחורות-לבנות עם פס ירוק, האוהדים מגדפים את יו"ר ההתאחדות ("אבי לוזון מת") ובתגובה זוכים לקריאות "דני לוי חי" מצד אוהדי היריבה המכביסטית.
רק יומיים אחרי שהבטיחה את מקומה בליגת העל, וכבר נפל על הפועל פ"ת כאב ראש בלתי אפשרי - דרבי, ועוד בגביע הטוטו. "מי צריך את זה?", ודאי שאלו כולם בצד הכחול של פ"ת - אוהדים, מנהלים ומפרקים כאחד. הרי קבוצה אמיתית עדיין אין למאמן גילי לנדאו. הערב (רביעי) הוא פתח עם אייל שן כמגן ימני, עם לורן בן ארי הצעיר בעמדת הקשר ועם אפרים בוגאלה, שחקן חיזוק מהנוער, בחוד.
הנער בוגאלה אמנם הירבה להטריד את הגנת מכבי, אולם בפעמיים היחידות בהן ניצב באמת מול לירן שטראובר, פעם בזכות מסירת ענק של סטולר ופעם מכדור מדוד של גל כהן, התבלבלו לו הרגליים. נסלח לילד.
ההתקפה של מרקו בלבול במכבי עבדה כראוי. עם עומר גולן, ויקטור מרעי וטל בן חיים קשה לטעות. בן חיים היה גם זה שקבע את תוצאת המשחק, כשבדקה ה-21 מצא עצמו לבד ברחבה והקפיץ מעל לראשו של אוסטין אג'ידה. אלא שדווקא אז התעוררו שחקניו של גילי לנדאו והראו שלמרות ההפסד בדרבי, יש על מה לבנות בהמשך.
סטולר השתלט על מרכז המגרש ובהגנה בלטו גל כהן ודניאל אדו. 20 דקות לסיום נפלה על לנדאו צרה חדשה, כשאג'ידה נפצע, וככל הנראה סובל ממתיחה חזקה ברגל. גיא צרפתי סגר עניין כשהתעמת עם אורי אוזן בתוספת הזמן. שניהם סיימו את המשחק, כמסורת הדרבי של פ"ת, עם כרטיס אדום.